Βαγγέλης Φίλος

Βιογραφικά Στοιχεία

Γεννήθηκε το 1954 στα Άγναντα Άρτας. Τελείωσε το Δημοτικό Σχολείο και το Γυμνάσιο Αγνάντων Άρτας και στην συνέχεια εισήχθη, το 1972, στη  Σχολή Πολιτικών Μηχανικών του Εθνικού Μετσοβίου Πολυτεχνείου, από όπου αποφοίτησε το 1977.  Άσκησε το επάγγελμα του Πολιτικού Μηχανικού, ως ελεύθερος επαγγελματίας, στα Ιωάννινα  έως το 1987, και ως στέλεχος του Δήμου Ιωαννιτών έως το 2014. Στη συνέχεια συνταξιοδοτήθηκε.

Δημοσιεύσεις και μεταφράσεις σε περιοδικά, ανθολογίες και ιστοσελίδες

Έργα του δημοσιεύτηκαν, κατά καιρούς, στα περιοδικά « Ηπειρωτικό ημερολόγιο» που εκδίδει η Εταιρεία Ηπειρωτικών Μελετών, «Φηγός» που εξέδιδε η Περιφέρεια Ηπείρου, «Αργοναύτης», «Νουμάς», «Σύγχρονη σκέψη», σε εφημερίδες, ιστοσελίδες του διαδικτύου και αλλού. Το μεγαλύτερο μέρος του δημοσιευμένου έργου του είναι αναρτημένο στο προσωπικό ιστολόγιο Βαγγέλης Φίλος Ποιήματά του μεταφρασμένα στα γαλλικά από τον Δημήτρη Φίλια δημοσιεύτηκαν στο περιοδικό «ΡΑΣΙΝ». Ποιήματά του στα ελληνικά και τα ουγγρικά περιλαμβάνονται  στην Ανθολογία ( δίγλωσση έκδοση)  «Χειραψία / Έλληνες και Ούγγροι ποιητές των ημερών μας» που εκδόθηκε  στη Βουδαπέστη ( επιμέλεια, ανθολόγηση: Γιάννης Μότσιος – Έρικα Σέπες).  Ποιήματά του μεταφράστηκαν στα Γερμανικά από τη Σοφία Γεωργαλίδη και δημοσιεύονται σε δίγλωσση έκδοση στην ιστοσελίδα της.Ποιήματά του περιλαμβάνονται στην Ανθολογία ποιητικών έργων της τριετίας 2003-2005 του περιοδικού «Εμβόλιμον»- τεύχος 53-54. ( Οι Θανάσης Βενέτης και Γιώργος Θεοχάρης που υπογράφουν την ανθολογία επέλεξαν 30 έλληνες ποιητές).

Διακρίσεις- Εκδηλώσεις

Πήρε μέρος σε διάφορα λογοτεχνικά συμπόσια όπου και παρουσίασε εισηγήσεις και έργα του ( Συμπόσιο Ποίησης, στην Πάτρα, Πανελλήνια Ολυμπιάδα, στην Αρχαία Ολυμπία κ.λ.π.). Τιμήθηκε το 1992, με τον Α΄ έπαινο της κριτικής επιτροπής του Πανελλήνιου Ποιητικού Διαγωνισμού στη μνήμη Άγγελου Σικελιανού, που οργάνωσε ο «Μουσικοφιλολογικός Όμιλος Ορφεύς» της Λευκάδας για το ποίημά του  «Η προδοσία των λουλουδιών». Το έργο του «Είδωλο» διδάχτηκε από την καθηγήτρια του Αριστοτελείου Πανεπιστημίου Θεσσαλονίκης κ. Ζωή Σαμαρά στους μαθητές του Β΄ έτους της  Δραματικής Σχολής του Κρατικού Θεάτρου Βορείου Ελλάδος (ΚΘΒΕ). Από την έκδοση του λογοτεχνικού περιοδικού «Φηγός»-1998- είναι μέλος της συντακτικής του επιτροπής. Το λογοτεχνικό έργο του Βαγγέλη Φίλου απέσπασε θετικές κριτικές από κριτικούς και λογοτέχνες που άλλες δημοσιεύτηκαν σε περιοδικά και εφημερίδες και άλλες περιλαμβάνονται στην ιδιωτική του συλλογή, ως στοιχεία προσωπικής επικοινωνίας.   Το Δεκέμβριο του 2009, τιμήθηκε για το έργο του, σε εκδήλωση, από το Πανεπιστήμιο Ιωαννίνων.  Επίσης τιμήθηκε  για το έργο του τον Νοέμβριο του 2012 σε εκδήλωση που οργάνωσε στην Αθήνα η  Ιστορική και Λαογραφική Εταιρεία Τζουμέρκων (Ι.Λ.Ε.Τ.) σε συνεργασία με τον Δήμο Κεντρικών Τζουμέρκων και την  Αδελφότητα Αγναντιτών Αθήνας. Και στα Ιωάννινα σε εκδήλωση που οργάνωσαν τον Απρίλιο του 2013, το Πνευματικό Κέντρο Δήμου Ιωαννιτών, το Τεχνικό Επιμελητήριο Ελλάδας, Τμήμα Ηπείρου και η Ιστορική και Λαογραφική Εταιρεία Τζουμέρκων (Ι.Λ.Ε.Τ.), υπό την αιγίδα του Δημάρχου Ιωαννίνων.

Αναφορές - Πηγές

Actimon - Εκδήλωση προς τιμή του ποιητή Βαγγέλη Φίλου.http://actimon.blogspot.gr/2012/11/blog-post_6.htmlΌλβιος Newsville http://www.newsville.be/gr/politismos/olivios-filos-vaggelis.asp
http://www.giannena-e.gr/%CE%A0%CE%BF%CE%BB%CE%B9%CF%84%CE%B9%CF%83%CE%BC%CF%8C%CF%82/ekdiloseis/1biografiko%20Filos_Vaggelis.asp
Ταξίδι» στην ποιητική ενδοχώρα του Βαγγέλη Φίλου. http://sirrakiotis.blogspot.gr/2012/11/blog-post_8176.html